Quisíj caꞌmii Jesús nana̱ dan rihaan nij síí tucuꞌyón snana̱ soꞌ,
ga̱a ne̱ naxca̱j rihaan soꞌ,
niꞌya̱j soꞌ rej xta̱ꞌ,
ne̱ cataj soꞌ a:
―A̱j quisíj orá yoꞌ,
Ata̱j.
Qui̱ꞌyáá so̱ꞌ se vaa veꞌé uxrá caꞌmi̱i̱ yuvii̱ cheꞌé ꞌu̱nj si̱j Taꞌníí so̱ꞌ,
ne̱ veꞌé uxrá caꞌmi̱i̱ yuvii̱ cheꞌé so̱ꞌ,
qui̱ꞌyáj,
cheꞌé se uun chij ꞌu̱nj rihaan cunuda̱nj yuvii̱,
quiꞌyáá so̱ꞌ a.
Ne̱ cheꞌé dan nu̱ꞌ nij síí rqué so̱ꞌ manj me se ga̱a̱ iꞌna̱ꞌ nij soꞌ nu̱ꞌ cavii nu̱ꞌ caꞌanj,
qui̱ꞌyáj a.
Ne̱ síí ga̱a̱ iꞌna̱ꞌ nu̱ꞌ cavii nu̱ꞌ caꞌanj me se soꞌ me síí neꞌen mán so̱ꞌ do̱ꞌ,
mán ꞌu̱nj do̱ꞌ a.
Dan me se o̱rúnꞌ so̱ꞌ me Yaꞌanj ya̱,
ne̱ ꞌu̱nj Jesús Si̱j Ti̱nanii man Yuvii̱ rihaan Sayuun me síí caꞌnéé so̱ꞌ ado̱nj.
’Dan me se a̱j quiꞌyáj nu̱ꞌ suun caꞌnéꞌ so̱ꞌ rihanj,
ne̱ cheꞌé dan a̱j sa̱ꞌ uxrá caꞌmii nij yuvii̱ ma̱n rihaan chumii̱ nihánj cheꞌé so̱ꞌ na̱nj ado̱nj.
Ne̱ cuano̱ nihánj me se qui̱ꞌyáá so̱ꞌ se vaa niꞌndaj ya̱ sa̱ꞌ veꞌé nucui̱ꞌ ꞌu̱nj rihaan so̱ꞌ,
Ata̱j Chij,
nda̱a vaa niꞌndaj ya̱ sa̱ꞌ veꞌé nicúnꞌ ꞌu̱nj rihaan so̱ꞌ asi̱j ataa gu̱un chumii̱ nihánj a.
’Ne̱ xa̱ꞌ nij síí rqué so̱ꞌ manj síí cavii rihaan chumii̱ nihánj,
tza̱j ne̱ cataj xnaꞌanj ꞌu̱nj snana̱ so̱ꞌ rihaan nij soꞌ a.
Ne̱ si̱j cuno rihaan so̱ꞌ me nij soꞌ,
ne̱ rqué so̱ꞌ man nij soꞌ rihanj,
ne̱ a̱j quiꞌyaj nij soꞌ nda̱a vaa taj snana̱ so̱ꞌ na̱nj á.
’Nihánj me se neꞌen nij soꞌ se vaa nij rasu̱u̱n nica̱j ꞌu̱nj me se ma̱ꞌán so̱ꞌ me síí rqué nu̱ꞌ rasu̱u̱n yoꞌ manj na̱nj ado̱nj.
ꞌO̱ se cataj xnaꞌanj ꞌu̱nj nu̱ꞌ nana̱ rqué so̱ꞌ manj rihaan nij soꞌ,
ne̱ cuno nij soꞌ a.
Ne̱ neꞌen ya̱ nij soꞌ se vaa cavii ꞌu̱nj rihaan so̱ꞌ,
ne̱ amán rá nij soꞌ se vaa caꞌnéé so̱ꞌ manj rihaan chumii̱ nihánj a.
’Nihánj me se achíín ni̱ꞌyáá ꞌu̱nj rihaan so̱ꞌ cheꞌé nij soꞌ a.
Ne achíín ni̱ꞌyáá ꞌu̱nj cheꞌé nij síí noco̱ꞌ se‑chre̱j chumii̱ nihánj maꞌ.
Tana̱nj ma̱an cheꞌé nij síí rqué so̱ꞌ manj me achíín ni̱ꞌyáá ꞌu̱nj rihaan so̱ꞌ ado̱nj.
ꞌO̱ se si̱j uno rihaan so̱ꞌ me nij soꞌ na̱nj á.
Ne̱ nij síí noco̱ꞌ manj me se noco̱ꞌ nij soꞌ mán so̱ꞌ,
ne̱ nij síí noco̱ꞌ mán so̱ꞌ roꞌ,
nocoꞌ manj,
ne̱ a̱j sa̱ꞌ uxrá caꞌmii nij yuvii̱ cheꞌé ꞌu̱nj,
quiꞌyaj nij soꞌ na̱nj á.
’Ne̱ nihánj me se nuvíꞌ ꞌu̱nj yáán rihaan chumii̱ nihánj a̱ maꞌ.
Tza̱j ne̱ nij síí nihánj yáán rihaan chumii̱ nihánj ado̱nj.
ꞌU̱nj me se quina̱nꞌ ꞌu̱nj rej ya̱nj so̱ꞌ na̱nj ado̱nj.
Dan me se nij síí rqué so̱ꞌ manj me se qui̱ꞌyáá so̱ꞌ se ndoꞌo,
ne̱ tu̱mé so̱ꞌ man nij soꞌ cheꞌé se‑chu̱vií so̱ꞌ,
cheꞌé rej ꞌo̱ cuno̱ nij soꞌ rihaan so̱ꞌ,
Ata̱j Chij Síí Sa̱ꞌ Ina̱nj.
Ne̱ cuya̱a̱n ga̱a̱ rá nimán nij soꞌ nda̱a vaa cuya̱a̱n vaa rá nimán ro̱ꞌ á.
’Ga̱a cayáán ꞌu̱nj ga̱ nij soꞌ me se tumej man nij soꞌ cuno̱ nij soꞌ rihaan so̱ꞌ a.
Cheꞌé se rqué so̱ꞌ man nij soꞌ rihanj roꞌ,
cheꞌé dan veꞌé tumej man nij soꞌ a.
Ne̱ a̱ ꞌó nij soꞌ ne caꞌa̱nj niꞌya̱,
quiꞌyáj maꞌ.
Tza̱j ne̱ queneꞌén so̱ꞌ se vaa caꞌa̱nj niꞌya̱ ꞌo̱ nij soꞌ,
ne̱ o̱rúnꞌ soꞌ caꞌanj niꞌya̱,
cheꞌé rej quisi̱j ya̱ nu̱ꞌ nana̱ no̱ rihaan dáán so̱ꞌ ado̱nj.
’Nihánj me se quina̱nꞌ ꞌu̱nj rej ya̱nj so̱ꞌ,
ne̱ aꞌmii ꞌu̱nj nu̱ꞌ nana̱ nihánj ga̱a va̱j ꞌu̱nj rihaan chumii̱ nihánj,
cheꞌé se me raj ga̱a̱ niha̱ꞌ ya̱ rá nimán nij soꞌ nda̱a se vaa niha̱ꞌ ya̱ rá nimán ma̱ꞌanj ado̱nj.
A̱j rquej snana̱ so̱ꞌ man nij síí rqué so̱ꞌ manj,
ne̱ táá riꞌyunj nij síí noco̱ꞌ se‑chre̱j chumii̱ nihánj niꞌya̱j nij soꞌ man nij síí rqué so̱ꞌ manj,
cheꞌé se né si̱j noco̱ꞌ se‑chre̱j chumii̱ nihánj me nij soꞌ,
da̱j se vaa né si̱j noco̱ꞌ se‑chre̱j chumii̱ nihánj mej maꞌ.
’ꞌO̱ se se̱ cachíín ni̱ꞌyáá ꞌu̱nj se vaa caꞌne̱e̱ so̱ꞌ man nij soꞌ rihaan chumii̱ nihánj maꞌ.
Tana̱nj me rá ꞌu̱nj tu̱mé so̱ꞌ man nij soꞌ se̱ cunuu chiꞌi̱i̱ nimán nij soꞌ quiꞌya̱j Síí Chre̱e maꞌ.
Né si̱j noco̱ꞌ se‑chre̱j chumii̱ nihánj me nij soꞌ,
da̱j se vaa né si̱j noco̱ꞌ se‑chre̱j chumii̱ nihánj mej maꞌ.
Qui̱ꞌyáá so̱ꞌ se vaa cunu̱u sa̱ꞌ nimán nij soꞌ cheꞌé nana̱ ya̱ noco̱ꞌ nij soꞌ á.
ꞌO̱ se snana̱ so̱ꞌ me nana̱ ya̱ ado̱nj.
’Dan me se caꞌnéé ꞌu̱nj man nij soꞌ rihaan chumii̱ nihánj,
nda̱a vaa caꞌnéé so̱ꞌ man ma̱ꞌanj rihaan chumii̱ nihánj a.
Ne̱ cheꞌé nij soꞌ me se nagóꞌ ꞌu̱nj man ma̱ꞌán ꞌu̱nj rihaan so̱ꞌ cheꞌé rej cunu̱u sa̱ꞌ ya̱ nimán nij soꞌ rihaan so̱ꞌ ado̱nj.
’Ne̱ né ina̱nj cheꞌé nij síí nihánj me achíín ni̱ꞌyáj rihaan so̱ꞌ a̱ maꞌ.
Tana̱nj achíín ni̱ꞌyáá ꞌu̱nj cheꞌé nij síí cuno̱ snana̱ so̱ꞌ ne̱ cuchuma̱n rá ni̱ꞌyaj manj vaa güii,
quiꞌya̱j nana̱ caꞌmi̱i̱ natáj nij soꞌ na̱nj ado̱nj.
Dan me se,
yáán so̱ꞌ ga̱ ꞌu̱nj,
Ata̱j Chij,
ne̱ yáán ꞌu̱nj ga̱ so̱ꞌ a.
Ne̱ ꞌo̱ rcuaꞌa̱a̱n vaa ro̱ꞌ,
ne̱ dan me se achíín ni̱ꞌyáá ꞌu̱nj cheꞌé ta̱ranꞌ nij soꞌ se vaa cuya̱a̱n ga̱a̱ rá nimán ta̱ranꞌ nij soꞌ uún,
cheꞌé rej cuchuma̱n rá nij síí noco̱ꞌ se‑chre̱j chumii̱ nihánj se vaa caꞌnéé so̱ꞌ manj rihaan chumii̱ nihánj a.
’Ne̱ ase vaa niꞌndaj ya̱ sa̱ꞌ vaa ꞌu̱nj quiꞌyáá so̱ꞌ roꞌ,
da̱nj niꞌndaj ya̱ sa̱ꞌ vaa nij soꞌ quiꞌyáj,
cheꞌé rej cuya̱a̱n ga̱a̱ nimán nij soꞌ nda̱a rá se vaa cuya̱a̱n vaa nimán ro̱ꞌ a.
Dan me se ca̱yáán ꞌu̱nj ga̱ nij soꞌ nda̱a vaa yáán so̱ꞌ ga̱ ꞌu̱nj,
cheꞌé rej ga̱a̱ cuya̱a̱n nu̱ꞌ nimán ta̱ranꞌ nij soꞌ á.
Nda̱a síj,
ga̱a ne̱ queneꞌe̱n nij síí noco̱ꞌ se‑chre̱j chumii̱ nihánj se vaa ma̱ꞌán so̱ꞌ caꞌnéé mán ꞌu̱nj,
ne̱ queneꞌe̱n nij soꞌ se vaa ꞌe̱e̱ rá so̱ꞌ man nij síí rqué so̱ꞌ mán ꞌu̱nj da̱j se vaa ꞌe̱e̱ rá so̱ꞌ mán ꞌu̱nj ado̱nj.
’Ne̱ xa̱ꞌ nij síí rqué so̱ꞌ manj,
tza̱j ne̱ me rá ꞌu̱nj ca̱yáán nij soꞌ ga̱ ꞌu̱nj rej ca̱yáán ꞌu̱nj,
Ata̱j.
ꞌO̱ se me rá ꞌu̱nj queneꞌe̱n nij soꞌ se vaa niꞌndaj ya̱ cavii sa̱ꞌ ꞌu̱nj quiꞌyáá so̱ꞌ á.
ꞌO̱ se asi̱j ataa qui̱ꞌyáá so̱ꞌ chumii̱ nihánj me se a̱j ꞌe̱e̱ rá so̱ꞌ manj ado̱nj.
’Ata̱j Chij,
sa̱ꞌ ina̱nj ꞌyáá so̱ꞌ ado̱nj.
Tza̱j ne̱ ne neꞌen nij síí noco̱ꞌ se‑chre̱j chumii̱ nihánj mán so̱ꞌ maꞌ.
Tza̱j ne̱ ꞌu̱nj me se queneꞌenj mán so̱ꞌ,
ne̱ queneꞌen nij síí nihánj se vaa caꞌnéé so̱ꞌ manj rihaan chumii̱ nihánj a.
Ne̱ cataj xnaꞌanj ꞌu̱nj rihaan nij soꞌ da̱j si̱j mé so̱ꞌ,
ne̱ cata̱j ꞌu̱nj doj rihaan nij soꞌ,
cheꞌé rej ga̱a̱ chrej ga̱a̱ ꞌe̱e̱ rá man tuviꞌ nimán nij soꞌ nda̱a vaa ꞌe̱e̱ rá so̱ꞌ manj,
ne̱ ca̱yáán ꞌu̱nj ga̱ nij soꞌ a ―taj Jesús,
cachíín niꞌya̱j soꞌ rihaan Yaꞌanj a.